Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Граѓанска иницијатива Охрид SOS, поднесена против Општина Охрид, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на \_\_.\_\_.2022 година, го донесе следното

**Р Е Ш Е Н И Е**

1. Жалбата изјавена од Граѓанската иницијатива Охрид SOS, поднесена против Општина Охрид, заведена во Агенцијата под бр.08-92 на 04.04.2022 година, по предметот Барање за пристап до информации од јавен карактер, **СЕ УВАЖУВА**.
2. **Решението на Имателот на информации Уп1. Бр.03-256 од 13.04.2022 година се поништува.**
3. **Предметот се враќа на повторно постапување пред првостепениот орган.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Граѓанската иницијатива Охрид SOS, како што е наведено во Жалбата на 09.03.2022 година преку електронска пошта поднело Барање за пристап до информации од јавен карактер до Општина Охрид, со кое побарало по е-маил да му се достават следните информации:

 “ 1. Врз основа на точка 48 од 103. Седница на Владата, а имајќи го вид задолжението од 69. Седница, дали Општина Охрид постапила понатаму и дали е преиспитано одобрението за градба?

1. Да ни се достави ваш документ со бр.09-3773/1 од 15.04.2021г.
2. Да ни се достави ваш документ со бр.09-5572/3 од 14.07.2021 година.“

 Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-92 од 04.04.2022 година.

Агенцијата со електронски допис бр.08-92 од 04.04.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации до Агенцијата на 11.04.2022 година достави е-маил, во прилог на кој го достави Одговорот на жалба бр.03-5005/1 од 11.04.2022 година. Во Одговорот е наведено дека: „...Ве известуваме дека веднаш по приемот на ова барање се побара одговор од секторот кој со допис број 20-3221/3 од 17.03.2021 г достави одговор во кој се повикаа на законот за заштита на лични информации, поради што веднаш писмено се побара согласност од офицерот за заштита на лични податоци назначен во општината. По добивање на овој одговор веднаш ќе биде изготвено Решение кое ќе Ви се проследи Вас и на барателот“.

Имателот на информации до Агенцијата на 13.04.2022 година достави е-маил, во прилог на кој го достави Решението Уп1. Бр.03-256 од 13.04.2022 година, во кој е наведено дека: “Постапувајќи по барањето за слободен пристап до информации од јавен карактер на барателот Охрид СОС, број 03-221/1 од 10.03.2022 година, се побара одговор од секторот за урбанизам и управување со градежно земјиште кој со допис број 20-3221/3 од 17.03.2022 година достави одговор, како и бараните списи. Во одговорот секторот се повика на одредбите од законот за заштита на личните податоци, поради што согласно се побара писмена согласност од офицерот за заштита на личните податоци со допис број 03-3221/4 од 21.03.2022 г, кој со писмен допис извести дека во горецитираниот одговор од секторот нема лични податоци, при што се изработи ова решение чиј составен дел е одговорот број 20-3221/3 од 17.03.2022 година од секторот за урбанизам и управување со градежно земјиште...“

На 16.04.2022 година Барателот на информации по електронски пат до Агенцијата достави допис заведен во Агенцијата под бр.08-92 на 18.04.2022 година во кој наведува дека: „Во документот испратен од Општина Охрид, кој се состои од три страници: се содржи допис од Секторот за општи работи во кој стои дека во бараните документи нема лични податоци и согласно тоа правното служба може да постапи согласно Законот за пристап до информации од јавен карактер; се содржи решението во кое се наведуваат точките на нашето барање од кои за една се бараше одговор, додека две се однесуваа на конкретни издадени од Општина Охрид; нема никаков одговор на прашањето : 1. Врз основа на точка 48 од 103. Седница на Владата, а имајќи го вид задолжението од 69. Седница, дали Општина Охрид постапила понатаму и дали е преиспитано одобрението за градба?; не се содржат бараните документи: бр.09-3773/1 од 15.04.2021 г. и бр. 09-5572/3 од 14.07.2021г.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации Уп1. Бр.03-256 од 13.04.2022 година го поништи и предметот го врати на повторно постапување пред првостепениот орган** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека имателот на информации не постапил согласно одредбите од Законот за слободен пристап до информации од јавен карактер, со тоа што не му доставил одговор на бараната информација.

Во конкретниот случај, Имателот на информации постапувајќи по Барање на Барателот донел Решение со кое го уважува барањето на барателот, а во образложението на Решението само е цитирано дека: “... во одговорот секторот се повика на одредбите од законот за заштита на личните податоци, поради што согласно законот се побара писмена согласност од офицерот за заштита на личните податоци...“ а во дописот бр.03-5005/1 од 11.04.2022 година наведува дека од секторот за урбанизам и управување со градежно земјиште побара одговор за бараната информација. Агенцијата му укажува на Имателот дека препраќање на барање за пристап до информации од јавен карактер се врши согласно членот 18 од Законот за слободен пристап а тоа во случај кога друга институција односно друг имател на информации располага со бараната информација, а не како во случајот да се препраќа од еден сектор/одделениe на друг од причина што тие спаѓаат во организациската единица на истиот Имател - Оштина Охрид како целост.

Имателот на информации е должен да постапува правилно по барањето за пристап до информации со тоа што и правилно ќе го спроведе Законот за слободен пристап до информации од јавен карактер.

Агенцијата му укажува на Имателот на информации дека во иднина доколку одговорот на бараната информација треба да биде содржан во самото образложение на решението, а не како во случајот да ги доставува дописите од другите сектори/одделенија како прилози на решението.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-92.

**Директор,**

 **Пламенка Бојчева**